金谷園歌
作者：韋應物
朝代：唐

paragraphs: 石氏滅，金谷園中水流絕。
當時豪右爭驕侈，錦爲步障四十里。
東風吹花雪滿川，紫氣凝閣朝景妍。
洛陽陌上人迴首，絲竹飄颻入青天。
晉武平吳恣歡燕，餘風靡靡朝廷變。
嗣世衰微誰肯憂，二十四友日日空追遊。
追遊詎可足，共惜年華促。
禍端一發埋恨長，百草無情春自綠。